Document ID: /fineweb-2-swissfilter-quality_10-filterrobots/filtered/01798.jsonl.gz/1066

Am Samschtigmorge hend mir eus eimal meh und bis zum 21. April au s letschte Mal vorem Schminkrüümli troffe.
Nachem Schminke hets es Gruppeföteli geh - da wird jedes jahr schwiriger zum alli druf z becho ;P
Denn simmer in Engel ga zmittag esse.
Z Niderwenige acho isch scho s erschte Manggo bekannt wurde: Es het es Tom gfehlt! Aber zum Glück simmer ja im Nachberdorf dihei, de holt mer das gschnell. So het de Umzug für eus mit ere spillende und ere stillgleite Chochi agfange.
Nodezue het euse Tambi de Arm ide Schlinge gha und de Steff als Ersatztambi het sin erschte Ernschtisatz gha.
Mer hend das ganze guet überstande und sind bis uf ein Schläger alli heil bim Schuelhus acho.
Det isches bald witergange: Nach eme Jahr Pause hend d Gipsbachfääger ihres Comeback geh. Guet achzg Gugger hend zemegspillt. Do gheied eim als Rütmüsser scho fascht d Händ ab bis alli ufgstellt sind... ;) Glich isches toll gsi mit so villne lüt zeme z spille und es het sicher au fürs Publikum toll usgseh, passiert ja au ned all täg dass zwoi Tambis vor de Gugge zue stönd und s Schneewittli und d Zwerge sich mit Schotte vermixed.
Danach hets eis z trinke geh. Oder zwoi. Oder so.
Bevor mir denn zobig gesse hend hend mir no churz vorem Reschti gspillt. Vode Temperature her isches in Kombination mitem Wind sicher eine vode versch***nere uftritt gsi, Drum isch er au ned vill länger gange als zwoi, drü liedli.
Znacht hend mir am Maskeball ide Turnhalle wider gspillt. Als Überraschig - wer letscht johr scho ome gsi esch kennts - hend d Schotte wieder d Zwergereihe gstürmt und s hend nomol alli zeme Als was bruchsch gspillt.
Drufabe hend denn d Technoschnägge gspillt und als gueterletscht d Eichlefääger. Die müend guet gsi sii s hät nämli es paar vo eus direkt abem Tisch abegschwartet bi ihrem uftritt. Fairerwiis mues mer do aber au sege dass de Tisch gschuld gsi esch.
Aber au nach dem uftritt isch no öpis los gsi. Es isch flissig witergfeschtet worde und ersch wos um di foifi d Halle zuegmacht hend hend sich au di letschte Zwerge, Schotte, Schnägge, Teebütel und so witer uf de Heiweg gmacht.
Do findsch d Fotene.